ডাঃ মোঃ মাহাবুবুর রহমান

ডা. মাহবুবুর রহমান লিটন (যিনি ডা. লিটন নামে অধিক পরিচিত) একজন বাংলাদেশী চিকিৎসক ও রাজনীতিবিদ। তিনি ময়মনসিংহ-৭ (ত্রিশাল) আসন থেকে ২০২৬ সালে আয়োজিত ত্রয়োদশ জাতীয় সংসদ নির্বাচনে বাংলাদেশ জাতীয়তাবাদী দল (বিএনপি)-এর প্রার্থী হিসেবে সংসদ সদস্য নির্বাচিত হন। তিনি ২০২৬ সালের ১৭ই ফেব্রুয়ারি সংসদ সদস্য হিসেবে শপথ গ্রহণ করেন।

 প্রারম্ভিক জীবন ও শিক্ষা 
ডা. মাহবুবুর রহমান লিটন ময়মনসিংহের ত্রিশাল উপজেলা সিংরাইল গ্রামে একটি সম্ভ্রান্ত মুসলিম পরিবারে জন্মগ্রহণ করেন। তাঁর পিতা আলহাজ্ব মো. হাবিবুর রহমান একজন কৃষিবিদ এবং মাতা ফরিদা আক্তার একজন শিক্ষক ছিলেন। 

তিনি ঢাকার সেন্ট যোসেফ উচ্চ বিদ্যালয় থেকে মাধ্যমিক (এসএসসি) এবং নটর ডেম কলেজ থেকে উচ্চ মাধ্যমিক (এইচএসসি) সম্পন্ন করেন। এরপর তিনি বাংলাদেশের শীর্ষস্থানীয় চিকিৎসা শিক্ষাপ্রতিষ্ঠান ঢাকা মেডিকেল কলেজ থেকে এমবিবিএস (MBBS) ডিগ্রি লাভ করেন। চিকিৎসা বিজ্ঞানে উচ্চতর শিক্ষার লক্ষ্যে তিনি যুক্তরাজ্যে গমন করেন এবং লন্ডন বিশ্ববিদ্যালয় থেকে এমএসসি (MSc) ডিগ্রি অর্জন করেন।

 রাজনৈতিক জীবন 
তিনি ছাত্রজীবন থেকেই সক্রিয় রাজনীতির সাথে যুক্ত। তিনি ঢাকা মেডিকেল কলেজ শাখা ছাত্রদলের সভাপতির দায়িত্ব পালন করেছেন এবং জাতীয়তাবাদী ছাত্রদল কেন্দ্রীয় সংসদের সদস্য ছিলেন। পেশাজীবী রাজনীতিতে তিনি ডক্টরস অ্যাসোসিয়েশন অব বাংলাদেশ (ড্যাব)-এর প্রতিষ্ঠাতা সদস্য সচিব হিসেবে গুরুত্বপূর্ণ ভূমিকা পালন করেন।

১৯৯১ সালে বিএনপি সরকার গঠন করলে তিনি তৎকালীন স্বাস্থ্যমন্ত্রী চৌধুরী কামাল ইবনে ইউসুফ-এর সহকারী একান্ত সচিব হিসেবে দায়িত্ব পালন করেন। বর্তমানে তিনি বিএনপি কেন্দ্রীয় নির্বাহী কমিটির সদস্য এবং ময়মনসিংহ দক্ষিণ জেলা বিএনপির সাবেক আহ্বায়ক হিসেবে দায়িত্ব পালন করছেন।

 ত্রয়োদশ জাতীয় সংসদ নির্বাচন (২০২৬) 
২০২৬ সালের ১২ই ফেব্রুয়ারি অনুষ্ঠিত ত্রয়োদশ জাতীয় সংসদ নির্বাচন এ তিনি ময়মনসিংহ-৭ (ত্রিশাল) আসন থেকে বাংলাদেশ জাতীয়তাবাদী দলের মনোনীত প্রার্থী হিসেবে প্রতিদ্বন্দ্বিতা করেন। নির্বাচনে তিনি মোট ৯৯,০৪৯ ভোট পেয়ে সংসদ সদস্য (এমপি) নির্বাচিত হন। তাঁর নিকটতম প্রতিদ্বন্দ্বী বাংলাদেশ জামায়াতে ইসলামীর প্রার্থী মো. আসাদুজ্জামান পান ৮৪,৮৫১ ভোট।

 পেশাজীবী জীবন ও সমাজসেবা 
চিকিৎসক হিসেবে তিনি ল্যাব এইড (Labaid) গ্রুপের অন্যতম পরিচালক এবং স্টেট ইউনিভার্সিটি অব বাংলাদেশ -এর সাথে যুক্ত। তিনি জাতীয় কবি কাজী নজরুল ইসলাম বিশ্ববিদ্যালয় -এর সিন্ডিকেট সদস্য এবং নজরুল ডিগ্রি কলেজ ও ত্রিশাল মহিলা ডিগ্রি কলেজের গভর্নিং বডির সভাপতি হিসেবে দায়িত্ব পালন করেছেন।

 তথ্যসূত্র 

বিষয়শ্রেণী:জীবিত ব্যক্তি
বিষয়শ্রেণী:ত্রয়োদশ জাতীয় সংসদ সদস্য
বিষয়শ্রেণী:বাংলাদেশ জাতীয়তাবাদী দলের রাজনীতিবিদ
বিষয়শ্রেণী:ময়মনসিংহ জেলার রাজনীতিবিদ
বিষয়শ্রেণী:বাংলাদেশী চিকিৎসক